**Πανελλαδικές Εξετάσεις**

**Γ΄ Τάξης Ημερησίου και Δ΄ Τάξης Εσπερινού Γενικού Λυκείου**

**Νεοελληνική Γλώσσα Γενικής Παιδείας**

**Α1.**

Το κείμενο αναφέρεται στην διαχρονικότητα και την αναγκαιότητα του αξιακού κώδικα θεμελίωσης της δημοκρατίας. Ο συγγραφέας, αρχικά, με αφορμή συχνά εκφραζόμενους νεανικούς προβληματισμούς περί ιδανικών και συμμετοχικών πολιτών, επισημαίνει την αξία της ανοχής ως προϋπόθεσης της ειρήνης. Προκρίνει δε την αποφυγή της βίας ως μέσου επίλυσης των κοινωνικών συγκρούσεων, κάτι που μόνο στην δημοκρατία καθίσταται εφικτό. Επιπλέον, αναδεικνύει την αξία της βαθμιαίας ανανέωσης της κοινωνίας μέσω της ζύμωσης και της αλληλεπίδρασης ιδεών και ελεύθερων επιλογών τρόπου ζωής. Καταληκτικά, ο Norberto Bobbio υπογραμμίζει ότι όλα αυτά συνδυάζονται με το ιδανικό της αδελφότητας, που προϋποθέτει την κυριαρχία της λογικής με στόχο την διαμόρφωση του δημοκρατικού ήθους των πολιτών. (106 λέξεις)

**Β1.**

**α.** Σωστό

**β.** Λάθος

**γ.** Σωστό

**δ.** Σωστό

**ε.** Λάθος

**Β2.**

**α.** Η πρώτη περίπτωση επίκλησης στην αυθεντία που χρησιμοποιείται από τον συγγραφέα είναι ο φιλόσοφος Κάρλ Πόππερ, ο οποίος επισημαίνει ότι το κριτήριο διάκρισης ανάμεσα σε μια δημοκρατική εξουσία και σε μία μη δημοκρατική είναι ότι στην πρώτη οι πολίτες μπορούν να απαλλαγούν από τους κυβερνώντες χωρίς βία («Ποτέ μου δεν ξεχνώ … χωρίς αιματοχυσίες»).

Η δεύτερη περίπτωση επίκλησης στην αυθεντία είναι ο φιλόσοφος Χέγκελ, ο οποίος χαρακτήρισε την ιστορία ως «απέραντο σφαγείο», χωρίς να είναι δυνατόν, κατά τον συγγραφέα, να διαψευστεί η παρατήρηση αυτή.

**β.** Η χρήση της επίκλησης στην αυθεντία ως τρόπου πειθούς, λειτουργεί υποστηρικτικά, αφού προσδίδει κύρος, αντικειμενικότητα και αξιοπιστία στις θέσεις που ο συγγραφέας προβάλλει.

Έτσι, χρησιμοποιεί την παρατήρηση του Καρλ Πόππερ ώστε να ενισχύσει την επιχειρηματολογία ως προς το ότι σε μια ουσιαστική δημοκρατία στόχος είναι η επίλυση των κοινωνικών συγκρούσεων χωρίς βία, αφού ο αντίπαλος δεν θεωρείται εχθρός αλλά αντιπολιτευόμενος («Οι τυπικοί κανόνες … μπορεί να πάρει τη θέση μας»).

Στη δεύτερη περίπτωση, ο Norberto Bobbio κάνει αναφορά στον Χέγκελ, προκειμένου να επιβεβαιώσει την άποψή του ότι η ιστορία του ανθρώπου είναι γεμάτη από αδελφοκτόνες συγκρούσεις («Η ιστορία του ανθρώπου είναι σε μεγάλο βαθμό ιστορία συγκρούσεων αδελφοκτόνων. Μπορούμε να τον διαψεύσουμε;»)

**Β3.**

**α.**

1. « … δεν ξεχνώ την διδασκαλία/υπόδειξη/παρατήρηση/διαπίστωση του Καρλ Πόππερ …»

2. « … γίνονται αντικείμενα εμπαιγμού/κοροϊδίας/λοιδορίας …»

3. « … εισήγαγαν στην ιστορία τρόπους συνύπαρξης …»

4. « … αυτός που μας αντιστρατεύεται/αντιτίθεται …»

**β.**

**1.** « … ο Χέγκελ χαρακτήρισε την Ιστορία ως “απέραντο σφαγείο” …»

Η λειτουργία της γλώσσας είναι μεταφορική.

Απόδοση σημασίας: Η Ιστορία είναι γεμάτη από παραδείγματα αιματηρών συγκρούσεων.

**2.**

« … η μικρή φλόγα της λογικής που φωτίζει την πορεία μας.»

Η λειτουργία της γλώσσας είναι μεταφορική.

Απόδοση σημασίας: Η μικρή φλόγα της λογικής που μας καθοδηγεί.

**Β4.**

**α.**

**1.**

Δεύτερη παράγραφος: «Αν σήμερα … με τη βία» και

Έκτη παράγραφος: «Η αναγνώριση … την πορεία μας»

**2.**

Πρώτη παράγραφος: «Πώς όμως … να τις απαριθμήσουμε;» και

Πέμπτη παράγραφος: «Μπορούμε να τον διαψεύσουμε;»

**β.**

Η παρένθεση χρησιμοποιείται στο συγκεκριμένο χωρίο για να παρατεθεί η αντίστοιχη της λέξης «αδελφότητα» λέξη της γαλλικής γλώσσας «fraternité» και για να δείξει πώς συνδέθηκε ο όρος με το δημοκρατικό πολίτευμα, αφού γίνεται αναφορά στη Γαλλική Επανάσταση. Προφανώς, το περιεχόμενο της παρένθεσης δεν είναι επεξηγηματικού χαρακτήρα, δεν επεξηγείται κάποιος όρος και θα μπορούσε και να παραλείπεται.

**γ.**

Η σύνταξη που χρησιμοποιεί εδώ ο συγγραφέας είναι ενεργητική.

Μετατροπή: « … Μόνο από την δημοκρατία επιτρέπεται η διαμόρφωση και η εξάπλωση ειρηνικών επαναστάσεων …»

**Γ1.**

Επικοινωνιακό Πλαίσιο: Άρθρο

Ενδεικτικοί τίτλοι:

«Η διαμόρφωση του δημοκρατικού φρονήματος» ή

«Αληθινοί δημοκρατικοί πολίτες»

[Με δεδομένο ότι το κείμενο γράφεται με **έναυσμα κάποιο γεγονός της επικαιρότητας**, μπορεί να γίνει εισαγωγή στο θέμα με την παρουσίαση ενός σχετικού γεγονότος, για παράδειγμα η αδιαφορία και αδράνεια των πολιτών σχετικά με κάποιες αυθαιρεσίες εις βάρος τους από φορείς της κρατικής εξουσίας.]

**Γενικές κατευθύνσεις:** Όσον αφορά το κύριο θέμα του άρθρου θα ήταν χρήσιμο να αναφερθεί ότι η δημοκρατία είναι ένας από τους τρόπους που αναπτύχθηκαν για να επιλυθούν προβλήματα που προκύπτουν από τη συμβίωση των ανθρώπων και την προσπάθεια οργάνωσης των κοινωνιών. Η αναγνώριση της αξίας του ανθρώπου οδήγησε στην ανάπτυξη της Δημοκρατίας ως πολιτεύματος αλλά και ως τρόπου ζωής. Δημοκρατία, λοιπόν, είναι η μορφή της πολιτικής οργάνωσης, κατά την οποία ο λαός συμμετέχει ενεργά, ελεύθερα, άμεσα ή έμμεσα, στη διακυβέρνησή του. Η πραγμάτωση της Δημοκρατίας εξαρτάται από την ποιότητα των πολιτών, οι οποίοι με τον τρόπο ζωής τους σέβονται τους συνανθρώπους τους και τα δικαιώματά τους και προσπαθούν να συνεργάζονται μεταξύ τους για το κοινό καλό.

Η όσο το δυνατόν πιο ουσιαστική προσέγγιση του ιδανικού της δημοκρατίας από τους πολίτες καθιστά αναγκαίο γι’ αυτούς να επωμιστούν ορισμένες υποχρεώσεις:

* Συνειδητοποίηση της αξίας της Δημοκρατίας που εκφράζεται με διαρκή εγρήγορση και αγώνα για την προστασία της προσωπικής ελευθερίας
* Δυναμική διεκδίκηση και περιφρούρηση ελευθεριών και ατομικών δικαιωμάτων
* Αποφυγή φανατισμού και δογματισμού καθώς και προσπάθεια αξιοποίησης του διαλόγου για την επίλυση διαφορών
* Έλεγχος ατομοκεντρισμού και κοινωνική συνείδηση που οδηγούν στο ενδιαφέρον για το συνάνθρωπο και τα προβλήματα του τόπου
* Ενημέρωση για τα πολιτικά και κοινωνικά δρώμενα με συνακόλουθη ενεργοποίηση και συμμετοχή - Αντικειμενική, σφαιρική και σωστή ενημέρωση καθώς μόνον ο ενημερωμένος πολίτης είναι καλός πολίτης
* Ελεύθερη πολιτική τοποθέτηση και αντίσταση σε κάθε προσπάθεια χειραγώγησης και ετεροκατεύθυνσης
* Σεβασμός και τήρηση των νόμων της πολιτείας
* Προστασία αξιών – δικαιοσύνη, αξιοκρατία, ειρήνη – και αγώνας για την καθιέρωσή τους τόσο στα πλαίσια της κοινωνίας όσο και της καθημερινής πρακτικής και ζωής
* Διαρκής προσπάθεια για την υπηρέτηση των αρχών του συνόλου και την προστασία της Δημοκρατίας στους ποικίλους κινδύνους που την καθιστούν στις μέρες μας ιδιαίτερα επισφαλή

**Ειδικότερες αναφορές για τον ρόλο του σχολείου στη διαδικασία σφυρηλάτησης δημοκρατικού ήθους στους αυριανούς πολίτες**

* Διαπαιδαγώγηση με σωστά πρότυπα, καλλιέργεια διαλόγου και ανθρωπιστικών αξιών ως φυσική συνέχεια της αντίστοιχης διαδικασίας που πρέπει να υλοποιείται από τη νηπιακή κιόλας ηλικία στο πλαίσιο της οικογενειακής ζωής
* Συντονισμένες προσπάθειες στα πλαίσια της εκπαίδευσης για τη δημιουργία ολοκληρωμένων προσωπικοτήτων, σκεπτόμενων κι ενεργών πολιτών που θα διεκδικούν την πρόοδο, αναγνωρίζοντας τα δικαιώματα και τις υποχρεώσεις τους
* Κατοχύρωση δικαιωμάτων και αναγνώριση ελευθεριών από μια ευνομούμενη πολιτεία, της οποίας οι δημοκρατικοί θεσμοί είναι δυνατό να διαπλάσουν δημοκρατικές συνειδήσεις – Δημοκρατικό Σχολείο – Διάλογος – Αντιαυταρχική Αγωγή – Πολιτικοποίηση κι όχι κομματικοποίηση, απόρριψη της στάσης «απολιτίκ» - Σοβαρή λειτουργία των 15μελών και 5μελών Συμβουλίων – Εκπόνηση ομαδικών εργασιών, προώθηση του πνεύματος συνεργασίας, συλλογικότητας, αλληλεγγύης, ανοχής, ανεκτικότητας - Βουλή των Εφήβων – Εκπαιδευτικά ταξίδια με συναφές περιεχόμενο – Συνεργασία - Ανταλλαγές μαθητών
* Ανάδειξη προτύπων στο πλαίσιο της κοινωνικής συναναστροφής αλλά και στον εκπαιδευτικό και πολιτικό περίγυρο, που μπορούν να μεταγγίσουν τη δημοκρατία ως τρόπο ζωής στους νέους πολίτες – Ρόλος της πνευματικής ηγεσίας

**Επιμέλεια απαντήσεων:**

**Αυγερινός Δημ Αναστασόπουλος**

**Φιλόλογος – Ιστορικός (ΜΑ)**

**Γιώργος Δημ. Αναστασόπουλος**

**Φιλόλογος**